Zombitopia

***Zombitopia*** ialah sebuah filem aksi seram thriler apokaliptik Malaysia 2021 arahan Woo Ming Jin dengan skrip ditulis oleh Ming Jin dan Neesa Jamal, dibintangi oleh Shaheizy Sam, Elvina Mohamad, Bront Palarae, Azman Hassan dan Sharifah Amani. Filem ini berkisarkan mengenai sejenis virus yang menyerang manusia sehingga mereka yang dijangkiti bertindak ganas 15 tahun lalu. Penyebaran virus ini menyebabkan dunia menjadi huru-hara dan kecoh sehingga mengganggu gugat ketenteraman awam. Pada asalnya filem ini dijadualkan akan ditayangkan pada 13 Februari 2020 namun ditangguhkan berikutan penularan pandemik koronavirus, bagaimanapun ia ditayangkan secara rasmi pada 2 Julai 2021 di Disney+ Hotstar.

## Plot
Kira-kira 15 tahun yang lalu sejenis virus telah menyerang manusia sehingga mereka yang dijangkiti bertindak ganas. Zidik telah terbangun melihat kakaknya menyerang ibunya dan bapanya telah mengorbankan diri dan Zidik berjaya melarikan diri.

Kemudian Zidik telah dibesarkan di rumah anak-anak yatim dan dikendalikan oleh Kak Lily yang merupakan seorang yang kejam. Zidik berkawan dengan seorang lagi anak yatim piatu iaitu Zooey. Suatu hari, Zidik diusir dari rumah anak yatim kerana tidak mematuhi arahan Kak Lily dan selepas itu dia tidak pernah lagi melihat Zooey.

Setelah dewasa Zidik bekerja dengan Hassan yang membawanya bekerja selepas menemui Zidik yang tinggal di jalanan sahaja. Sebenarnya, mereka berdua terjebak kisah silam, di mana Hassan tidak dapat menerima kehilangan isterinya akibat virus itu dan sering lupa bahawa isterinya sudah mati, manakala Zidik terus mengingati kenangan dia bersama Zooey.

Sementara itu, Dr. Rahman yang ingin membalas dendam telah menghasilkan sejenis virus zombie baharu untuk membuat dunia kembali ke dalam kekacauan. Zidik dan Hassan terperangkap dalam situasi huru-hara yang berlaku dengan gelombang kedua wabak zombie. Apakah yang terjadi?

## Pelakon
* Shaheizy Sam sebagai Zidik
* Elvina Mohamad sebagai Zooey
* Bront Palarae sebagai Dr. Rahman
* Nur Shahidah sebagai Siti
* Azman Hassan sebagai Hassan
* Sharifah Amani sebagai Maya
* Idan Aedan sebagai Zidik kecil
* Amanda Amry sebagai Zooey kecil
* Ruzana Ibrahim sebagai Kak Lily
* Eqy Afandi sebagai Jamal
* Kazar Razak sebagai Mika 
* Charlie Numan Salleh sebagai Bob 
* Jay Iswazir sebagai Kamarul
* Ken Abdullah sebagai Bentong Khan
* Michael Leong Chee Wah sebagai Yuri
* Steve Yap sebagai Lee Boon Kit
* Dania Erisha sebagai Kiki
* Danny Low	sebagai Mustapha

## Penerbitan
*Zombitopia* diarahkan oleh Woo Ming Jin yang sebelum ini mengarahkan beberapa filem termasuk *[[KL Zombi]]* (2013), sekaligus menjadi filem zombi kedua arahannya. Menurut Ming Jin dalam satu sidang media maya yang diadakan, berbeza dengan *KL Zombi* arahannya, *Zombitopia* ialah sebuah filem serius yang mengangkat isu kemanusiaan sejagat. Katanya:

Untuk filem ini, Ming Jin menggunakan teknik imej janaan komputer (CGI) dan kesan khas visual bagi mendapatkan hasil yang terbaik. Beliau turut mendapatkan khidmat hampir 20 penari latar bagi menjayakan watak zombi di mana mereka dikehendaki memakai kanta lekap jika berdepan dengan risiko penglihatan kurang jelas. Kos pembikinan dianggarkan berjumlah hampir RM3 juta dengan penggambaran dijalankan pada 2016 di Selangor dan Kuala Lumpur. *Zombitopia* menandakan kolaborasi kedua Shaheizy Sam bersama Ming Jin selepas *[[Mamak Cupcake]]*. Sam dalam satu sidang media maya, yang turut dihadiri oleh Ming Jin dan pelakon filem itu, mengatakan filem ini boleh dikaitkan dengan situasi pandemik COVID-19 yang sedang melanda dunia, malah mengibaratkan zombi seperti virus. Bagi memantapkan persediaan sebelum 
penggambaran, Sam menjalani latihan kecergasan bagi mengelakkan keletihan semasa menjayakan adegan dikejar zombi.

Elvina Mohamad yang terkenal dengan drama lakonannya seperti *[[Mariam Alisa]]*, *[[Shhh... I Love You]]* dan *[[Kalis Kasih]]*, memegang watak sebagai Zooey. Elvina mengakui sewaktu berlakon dalam filem ini, beliau berasa gementar dan tidak mempunyai pengalaman kerana beliau baru sahaja berkecimpung dalam bidang lakonan. Sebagai pendatang baharu dalam bidang lakonan pada masa itu, Elvina turut mengakui watak Zooey benar-benar menguji kebolehannya; Untuk watak itu, beliau perlu menukar emosi untuk disesuaikan dengan zombi.

## Keluaran
*Zombitopia* pada mulanya dijadualkan untuk tayangan pada 13 Februari 2020, iaitu sebulan sebelum penularan pandemik COVID-19, namun ditunda kepada Jun atau Julai 2020, kemudian ditunda sekali lagi sehingga tarikh tayangan baru akan diumumkan. Selepas lebih setahun terperam, filem ini ditayangkan secara rasmi pada 2 Julai 2020 dengan tayangan perdana di Disney+ Hotstar. Treler rasmi filem ini dikeluarkan pada 21 Januari 2020 di saluran YouTube rasmi Skop Productions dan pada 4 Mei 2021 di saluran YouTube rasmi Disney+ Hotstar.

Filem ini menerima ulasan positif dan bercampur-campur daripada pengkritik filem. Budiey dari Sensasi Selebriti yakin bahawa "*Zombitopia* menjanjikan perjalanan yang menyeronokkan, penuh aksi dan dramatik untuk semua penonton dan seisi keluarga". Helmy Effendy dari The Patriots berpendapat *Zombitopia* ialah sebuah "filem zombi yang gagal" dan memberikan 2 daripada 10 bintang untuk filem ini. Rekomen Filem memberikan penarafan 5 daripada 10 bintang untuk filem ini dan mengulas: "Dari sudut teknikal *Zombitopia* agak cantik, akan tetapi penulisan dan pengarahannya sangat teruk". Portal filem, Kakimuvee pula memberikan penarafan 1 daripada 5 bintang untuk *Zombitopia*.

## Lihat juga
* *[[KL Zombi]]* – Filem serupa yang dikeluarkan pada 2013 arahan Woo Ming Jin

## Rujukan

## Pautan luar
* 
* ''Zombitopia'' di Disney+ Hotstar